Corwynt Ian

Corwynt mawr a dinistriol a fesurai Categori 4 ar raddfa Saffir–Simpson oedd Corwynt Ian a darodd Ciwba a de-ddwyrain Unol Daleithiau America, yn bennaf taleithiau Fflorida a De Carolina, yn ystod tymor stormydd trofannol yr Iwerydd yn 2022. Hwn oedd y corwynt i achosi'r nifer fwyaf o farwolaethau yn Fflorida ers Corwynt Gŵyl Lafur ym 1935.

Tarddodd Corwynt Ian o don drofannol a symudodd o arfordir Gorllewin Affrica ar draws canolbarth Cefnfor yr Iwerydd tuag at Ynysoedd y Gwynt. Aeth y don i mewn i Fôr y Caribî ar 21 Medi 2022, gan ddod â gwyntoedd cryf a glaw trwm i Drinidad a Thobago, Ynysoedd ABC, ac arfordir Feneswela a Cholombia. Trodd yn storm bwysedd isel ar fore 23 Medi, a thrannoeth datblygodd ar ffurf storm drofannol, a enwid "Ian", wrth iddi neshau at Jamaica. Ymhen 24 awr, cryfhaodd yn sylweddol i Gategori 3 ar raddfa gorwyntoedd Saffir–Simpson, gan fwrw'r tir yng ngorllewin Ciwba. Achoswyd llifogydd a thoriadau trydan gan law'r corwynt, yn enwedig yn nhalaith Pinar del Río. Collodd Corwynt Ian dim ond ychydig o'i gryfder wrth groesi'r ynys, ac atgyfnerthodd wrth deithio dros dde-ddwyrain Gwlff Mecsico. Daeth Ian yn gorwynt Categori 4 ar 28 Medi 2022 wrth iddo symud tua arfordir gorllewinol Fflorida, a daeth i daro Ynys Cayo Costa ar anterth ei gryfder bron. Corwynt Ian yw un o'r rhai sydd yn dal safle 5 ar y rhestr o'r stormydd cryfaf i daro'r 48 o daleithiau'r Unol Daleithiau sydd yn cydffinio. Wrth groesi gorynys Fflorida, gwanychodd y storm i statws storm drofannol cyn cyrraedd y môr unwaith eto a dychwelyd i statws corwynt, cyn symud dros Dde Carolina a chwalu.

 Cyfeiriadau 

Categori:2022 yn yr Unol Daleithiau
Ian
Categori:Hanes Florida